钦定古今图书集成/明伦汇编/宫闱典/第041卷 > 宪宗吴废后
## 钦定古今图书集成/明伦汇编/宫闱典/第041卷 > 宪宗吴废后

按《明外史后妃传》：“宪宗废后吴氏，顺天人。天顺八年
七月立为皇后，父俊以女贵，进都督同知。先是宪宗
居东宫，万贵妃已擅宠，后既立，摘其过杖之。帝怒，乃
下诏：‘先帝为朕简求贤淑，已定王氏，育于别宫。待期
太监牛玉擅将选退，吴氏于母后前复选。册立礼成
之后，朕见举动轻佻，礼度率略，德不称位，因察其实’”，
始知非预立者。用是不得已，请命母后废吴氏别宫，
立甫二月耳。遂戍后父吴俊，并谪玉孝陵种菜。玉姻
家怀宁侯孙镗闲住，从子太常少卿纶，甥吏部员外
郎杨琮并除名。南京给事中王徽、王渊、朱宽、李翔、李
钧等遂劾玉井大学士李贤。帝怒，徽等皆贬边州州
判。后孝宗生于西宫，后保抱惟谨。孝宗即位，念后恩，
命服膳皆如母后礼，官其侄锦衣百户。正统元年薨。
刘瑾欲焚之，王鏊持不可，乃以妃礼葬。